عاوز افهم ازي انت برنس اقتصاد كده وفاهم كويس .. بس مش عارف تستغل علمك بانك تساعد نفسك وتبقي غني وعندك فلوس .. ممكن تفهمني ليه انت مش عارف تبقي غني ؟
ههههههههههه  والله ضحكتني جدًا 😂 من الحاجات الي كنت دايمًا بأسمعها أو بقراها في كورسات economics 101 ؛  إن دراسة الاقتصاد مش هتخليك غني أو تحسن مركزك المالي ؛ بس هي ممكن تفهمك إنت ليه هتفضل فقير طول حياتك 😂😂😂 هأوضح لك الكلام بمثال :  واحد بيدرس كيمياء ؛ هو فاهم ورقة الشجر دي بتتكون من ايه ؛ أو المركّب دا متكون من ايه ولما بيتفاعل مع ايه بيحصل ايه ؛ والذي منه.  هل دا معناه أنه بقى قادر على صنع المركبات دي؟  لأ طبعًا ؛ هو بقى فاهم إزاي بتشتغل ولو جاله واحد بتاع مصنع كيماويات يستشيره هيقول له : المركب دا تعمله بكذا وكذا وكذا وكذا.  لكن هو نفسه ماعندوش المصنع دا. نفس الكلام في الغنى والفقر ؛ تراكم الثروة محتاج آلات وأداوت زي "المصنع" دا ؛ ومش شرط يكون كل غني فاهم في الاقتصاد بل أغلب الأغنياء لعبت معاهم وهما مش فاهمين حاجة في الاقتصاد أصلًا.  بس الأكيد أنه لما يتغنى بيبقى محتاج بقى الاقتصاد جدًا. دا بقى فضلًا إن الاقتصاد أساسًا مش مجال دراسته خالص الثروة الفردية ؛ دا فرع من المعرفة اسمه "التمويل الشخصي" أو personal finance  احنا في الاقتصاد بندرس الغنى والفقر كظواهر كلية ؛ يعني على نطاق مجتمع ودولة وحتى العالم ؛ لكن مش بنقترب مني ومنك ومن فلان شخصيًا.  ودا لأن طرق تكوين الثروة والتعامل معاها وجمعها مختلفة ومتباينة من مكان لمكان ومن مجتمع لمجتمع ومن فرصة لفرصة ومن صيغة لصيغة وهكذا.  فضلًا عن كونها بتكتشف بعد نجاحها مش قبله وبالتالي بنستفيد منها بعد ما تكون تجربة تمت مش في إطار تحليلي استباقي. يعني قصة طويلة كده خلاصتها إني مش غني.  [نقبل جميع التبرعات المادية بكل سرور 😂😂😂😂😂]